Konservatiivien puoluekokoukseen Birminghamiin saapuu tänään karvasta pettymystä sulatteleva pääministeri Theresa May. Hänen Chequers-kartanossa heinäkuussa luomansa suunnitelma EU-erosta tyrmättiin unionimaiden johtajien kokouksessa Salzburgissa viime viikolla.

EU:n brexit-neuvottelija Michel Barnierin ilmoitti, että Chequers-suunnitelma ei ole toteutuskelpoinen, sillä se ei tarjoa ratkaisua Irlannin rajakysymykseen ja se heikentää unionin sisämarkkinoita.

Eurooppa-neuvoston puheenjohtaja Donald Tusk sinetöi Mayn kokeman nöyryytyksen sosiaalisessa mediassa julkaisemallaan kuvalla. Siinä Tusk tarjoaa Britannian pääministerille kakkulautasta höystettynä sanoin “pahoittelut, ei kirsikoita”.

EU:n kanta oli selvä – unionin mielestä Mayn Britannia yrittää edelleen poimia kirsikat kakusta eli suomalaisittain rusinat pullasta.

Kovan linjan eromielisiä täytyy miellyttää

Syy Britannian epärealistiseen neuvottelutaktiikkaan käy selväksi tutkailemalla listaa konservatiivien puoluekokouksen oheistapahtumista.

Heti aloituspäivänä kovan linjan eroa ajavat voimat Jacob Reese-Moggin johdolla esittelevät omia visioitaan EU-erosta otsikolla “kuinka tehdä brexitistä menestys”.

Tiistaiksi taas odotetaan eronneen ulkoministerin Boris Johnsonin iskua puoluekokoukseen. Pääministeriksi havittelevan Johnsonin on määrä saapua oheistapahtumaan esittelemään brexit-tavoitteitaan.

Hän pitää Mayn linjaa liian myötäilevänä EU:ta kohtaan, vaikka unioni on jo kertaalleen hylännyt pääministerin suunnitelmat epärealistisina.

Theresa Mayn täytyy pitää puolueensa Reese-Moggit ja Johnsonit seuraajineen kurissa luomalla erosuunnitelmia, joihin hän ei välttämättä itsekään usko. Muuten hänet voitaisiin syöstä pääministerin paikalta tai konservatiivipuolue voisi hajota.

Kovan linjan eromieliset eivät kerta kaikkiaan ole valmiita hyväksymään sitä tosiasiaa, että Britannialle ei ole tarjolla merkittävästi parempia EU-suhteita kuin mitkä Norja, Kanada tai Sveitsi ovat itselleen neuvotelleet.

May kuitenkin selvinnee puoluekokouksesta ehjin nahoin. Puolueessa ei löydy riittävän laajaa tukea esimerkiksi Johnsonille, jonka seurauksista piittaamaton erolinja voisi olla Britannialle tuhoisa.

Britannian entinen ulkoministeri Boris Johnson on yksi EU-eron puolesta kampanjoineista konservatiivipoliitikoista. Will Oliver / EPA

Kaoottinen brexit on todellinen uhka

Birminghamin puoluekokouksesta tuskin tulee käännekohtaa, joka ratkaisee konservatiivipuolueen sisäiset ristiriidat ja laukaisee EU-neuvottelujen pattitilanteen.

Sellainen tarvittaisiin kuitenkin kipeästi, sillä EU-eron sävelten pitäisi olla selvillä jo vajaan kolmen viikon päässä häämöttävään EU-huippukokoukseen mennessä.

Britannian päättämättömyyden vuoksi maan syöksyminen sekasortoiseen sopimuksettomaan brexitiin on entistä suurempi uhka. Tämä olisi taloudellisesti kaikkein vahingollisin vaihtoehto Britannialle ja pienemmässä määrin tietenkin myös sen kanssa kauppaa käyville EU-maille.

Erosopimuksen muodostaminen on myös EU:n tavoite. Unioni on jo ilmaissut, että Britannian pääministeri voisi saada lisäaikaa linjansa selvittämiseen marraskuun puolelle.

Tärkeimmät kysymykset jäävät brexitin varjoon

Sopimuksettoman brexitiin ajautuminen ei ole mahdotonta, mutta näyttää edelleen epätodennäköiseltä.

Konservatiivien puoluekokousohjelmaa tutkaillessa käy kuitenkin kouriintuntuvaksi toinen vähemmälle huomiolle jäänyt vakava uhka.

Listalla on tilaisuuksia, joissa esitellään hallituksen suunnitelmia julkisten palvelujen järjestämisestä, “kaikkia kansalaisia palvelevan” talousjärjestelmän luomisesta ja tulevien sukupolvien mahdollisuuksien takaamisesta.

Nämä ovat asioita, joiden pitäisi olla minkä tahansa maan hallituksen huomion keskipisteessä.

Tosiasia on kuitenkin se, että Britannian poliitikkojen ja byrokraattien energia on lähivuosiksi sidottu EU-eroprosessiin. Varsinkin jos vallassa pysyy kysymyksen repimä konservatiivipuolue.

Eroon liittyvien yksityiskohtien määrä on valtava, ja muut tärkeät kysymykset jäävät väistämättä hyvin vähälle huomiolle.Tämä on Britannian tulevaisuudelle vähintään yhtä vakava uhka kuin EU-erosta koituvat välittömät seuraukset.

Lue lisää:

Theresa May ei saanut taivuteltua muita EU-maita puolelleen Salzburgissa – Britannian ero EU:sta ilman sopimusta näyttää koko ajan todennäköisemmältä

Britannian May vetosi EU-johtajiin brexit-sovun puolesta – vastaus kuullaan tänään

EU-ero repii Britannian konservatiiveja – Boris Johnson vertasi pääministerin brexit-suunnitelmaa itsemurhapommittajan liiveihin